CELEX ID: 32012R0630
Publication Date: 2012-07-12

Document:
KOMISIJOS REGLAMENTAS (ES) Nr. 630/2012
2012 m. liepos 12 d.
kuriuo iš dalies keičiamos Reglamento (EB) Nr. 692/2008 nuostatos dėl vandeniliu ir vandenilio ir gamtinių dujų mišiniais varomų variklinių transporto priemonių tipo patvirtinimo reikalavimų, atsižvelgiant į išmetamųjų teršalų kiekį, ir specialios informacijos apie transporto priemones, kuriose įrengta elektros pavara, pateikimo informaciniame dokumente, suteikiant EB tipo patvirtinimą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 20 d. Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (1), ypač į jo 5 straipsnio 3 dalies a, f ir i punktus,
kadangi:
(1)
Komisijos komunikate Europos Parlamentui, Tarybai ir Europos ekonomikos ir socialinių reikalų komitetui „Europos netaršių ir efektyviai energiją vartojančių transporto priemonių strategija“ (2) pripažįstama, kad yra daug įvairių technologijų (elektra, vandenilis, biodujos ir suskystinti biodegalai), kurios galėtų labai prisidėti prie strategijos „Europa 2020“ prioritetinių tikslų vystyti žiniomis ir inovacijomis pagrįstą ūkį (pažangus augimas) ir skatinti išteklius efektyviau naudojantį, ekologiškesnį ir konkurencingesnį ūkį (tvarus augimas) įgyvendinimo.
(2)
Artimiausiu metu ir netolimoje ateityje kelių transporto priemonėse greičiausiai ir toliau bus daugiausia naudojami vidaus degimo varikliai. Todėl, pritaikius vidaus degimo variklį prie netaršių degalų, pavyzdžiui, vandenilio (H2) arba vandenilio ir gamtinių dujų mišinių (H2GD), būtų galima lengviau pereiti nuo vidaus degimo variklių prie kitų rūšių elektros pavarų (elektros akumuliatoriaus, kuro elemento).
(3)
Atsižvelgiant į pavarų technologijų ateities neapibrėžtumą ir į tai, kad naujos technologijos gali užimti vis didesnę rinkos dalį, prie tų technologijų būtina pritaikyti dabartinius Europos tipo patvirtinimo teisės aktus.
(4)
H2 ir H2GD nėra tarp šiuo metu 2008 m. liepos 18 d. Komisijos reglamente (EB) Nr. 692/2008, įgyvendinančiame ir iš dalies keičiančiame Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (3), reglamentuojamų degalų rūšių. Todėl reikėtų išplėsti minėtame reglamente nustatytos tipo tvirtinimo procedūros taikymą tiems degalams.
(5)
2009 m. sausio 14 d. Europos Parlamento ir Tarybos reglamente (EB) Nr. 79/2009 dėl vandenilinių variklinių transporto priemonių tipo patvirtinimo ir iš dalies keičiančiame Direktyvą 2007/46/EB (4) nustatyti saugos reikalavimai, taikomi tvirtinant variklinių transporto priemonių tipą, atsižvelgiant į vandenilio varomąją sistemą. Reikia užtikrinti ir aplinkos apsaugą, nes naudojant vandenilį kaip degalus vidaus degimo varikliuose išmetamas azoto oksido kiekis gali turėti poveikio aplinkai.
(6)
H2GD mišiniai į atmosferą išskiria tam tikrą kiekį teršalų, daugiausia angliavandenilių, anglies monoksidų, azoto oksidų ir kietųjų dalelių, kuriuos būtina aptarti.
(7)
Įvairias formules ir parametrus, naudojamus teršalų bandymų rezultatams nustatyti, reikėtų pritaikyti prie konkrečių aplinkybių, susijusių su H2 ir H2GD naudojimu vidaus degimo varikliuose, nes tos formulės ir parametrai labai priklauso nuo naudojamų degalų rūšies ir charakteristikų.
(8)
Reikėtų atnaujinti dokumentus, kuriuos gamintojas pateikia nacionalinėms patvirtinimo institucijoms, siekiant į juos įtraukti su H2, H2GD ir elektra varomomis transporto priemonėmis susijusią informaciją.
(9)
Todėl Reglamentas (EB) Nr. 692/2008 turėtų būti atitinkamai iš dalies pakeistas.
(10)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 692/2008 iš dalies keičiamas taip:
1.
2 straipsnis iš dalies keičiamas taip:
(a)
16 punktas pakeičiamas taip:
„16. „hibridinė elektra varoma transporto priemonė (HEVTP)“- transporto priemonė, įskaitant transporto priemones, kurioms energija tiekiama naudojant degalus tik tam, kad būtų perkrautas elektrinis energijos (galios) akumuliavimo įtaisas, varomajai mechaninei traukai energiją gaunanti iš šių transporto priemonėje įtaisytų akumuliuotos energijos (galios) šaltinių:
a)naudojamų degalų;b)akumuliatoriaus, kondensatoriaus, smagračio (generatoriaus) ar kito elektrinio energijos (galios) akumuliavimo įtaiso;
(b)
Pridedami šie punktai:
„33. „elektrinė jėgos pavara“- sistema, susidedanti iš vieno ar kelių elektros energijos akumuliavimo įtaisų, vieno ar kelių elektros srovės kondicionavimo įtaisų ir vienos ar kelių elektros mašinų, kurie akumuliuotą elektros energiją paverčia mechanine ratams perduodama energija, skirta transporto priemonei varyti;
34. „tik elektra varoma transporto priemonė“- transporto priemonė, varoma tik elektros pavara;
35. „mišrius H2GD degalus naudojanti transporto priemonė“- transporto priemonė, kuri gali būti varoma įvairiais vandenilio ir gamtinių dujų bei biometano mišiniais;
36. „vandenilio kuro elementu varoma transporto priemonė“- transporto priemonė, varoma kuro elementu, kuriame iš vandenilio gauta cheminė energija paverčiama elektros energija, skirta transporto priemonei varyti.“
2.
Priedai iš dalies keičiami atsižvelgiant į šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 12 d.

EuroVoc Classification:
Level 1: 100158
100154
100147
100155
Level 2: 100244
100261
100195
100242
100238
100196
Level 3: 138
13
2015
3641
2470
2090
All Descriptors: 1425
2081
4654
5235
5481
5650
5754